Jastrzymbie: porwali koła, żeby pojechać po cygaryty
W nocy z wtorku na strzodã na ul. Połōmskij trefiōł sie raub kōł BMX. Ôba koła były wert po 1000 zł. Na szczyńście ôba ôstały ôdebrane i wrōciyły do swojich prawowitych posiedzicieli. Terŏz 5 lŏt pozbawiyniŏ swobody grozi modym sprŏwcōm porwaniŏ.
Przed pōłnocōm miyszkańcōw chałpy przi ul. Połōmskij w Jastrzymbiu-Zdroju przecuciyło larmo na placu. Kedy zeszterowani wylecieli na dwōr, pokŏzało sie, iże straciyło sie koło wert 1000 zł. Posiedziciele posesyje rozdzielyli sie. Chop w czasie przeszukowaniŏ pobliskigo rejōnu na terynie garażōw dozdrzoł modego karlusa z jego kołym. Tyn, jak go ôbejzdrzoł, to uciyk i ôstawiōł koło.
Za to ślubnŏ ôd chopa kole smyntŏrza kōmunalnego chyciyła i trzimała do czasu przijazdu Policyje modego karlusa, co tyż mioł porwać koło. Ujynty sprŏwca porwaniŏ wytuplikowoł policyjōnōm, iże trefiōł kamrata, co namōwiōł go, coby pōjść na ul. Połōmskõ po jakeś koła, co na nich mieli jechać po cygaryty, a niyskorzij wrōcić i je ôddać. 18 lŏt mody miyszkaniec Jastrzymbiŏ skŏzoł chałpã, z keryj dokōnoł raubu. Szandarzi potwiyrdziyli, iże z stamtōnd tyż straciyło sie koło wert 1000 zł.
Dziynki postawie małżyństwa jedyn ze sprŏwcōw porwaniŏ ôstoł chycōny na placu zdarzyniŏ, za to tożsamość drugigo je już znanŏ policyjōnōm i hned tyż bydzie we rynkach policyje. Ôbōch grozi kŏra heresztu do 5 lŏt.
Zdrzōdło: KMP Jastrzymbie
szl_Latn szl_Latn szl_Latn szl_Latn szl_Latn szl_Latn